《寄题长溪杨耻斋梅楼楼乃其先世读书之所》
宋代·陈鉴之

乃翁爱书书满楼，万轴插架堪汗牛。
乃翁爱梅梅绕楼，千年老干如苍虬。
梅护群书俗尘绝，书对梅梢滋味别。
有时掩卷静倚阑，檐角一枝擎淡月。
雁行编简相从久，笔砚收功竟负。
儿孙登楼凛生敬，谓此梅花乃先友。
一新丹雘焕枅拱，黄卷依然对姬孔。
汲泉不是灌梅花，培养君家读书种。
袍香青紫云路同，盛事何翅继乃翁。
后来应有跨灶者，百花头上文正公。
吾知乃翁好梅音，不旬区区为名第。
霜飚天地惨无色，谁得东皇第一义。
惟梅气禀超卓越，首送春风入书幄。
对之心地悟理学，此是天民尹先觉。

作者简介：陈鉴之，初名璟，字刚父，闽县（今福建福州）人。宁宗嘉定间漫游京口、临安间。理宗淳祐七年（一二四七）进士（清乾隆《福建通志》卷三五）。倪守斋知新安，多有唱和。今存《东斋小集》一卷。事见《两宋名贤小集》卷三三一。　陈鉴之诗，以汲古阁影宋抄《南宋六十家小集》本为底本，校以《两宋名贤小集》本（简称名贤集）。